laion/Wikipedia-Exotic huggingface dataset:
סווינגל סינגרס

סווינגל סינגרס (אנגלית: Swingle Singers) הוא הרכב המתמחה במוזיקת א-קפלה (שירה ללא ליווי כלי נגינה), שהוקם בשנת 1963 בפריז, בידי וורד סווינגל האמריקאי. כעבור עשר שנים סווינגל נסע ללונדון לאחר שהתפרק ההרכב הצרפתי, והקים בה הרכב בריטי בעל אותו שם. הגם שמאז עברו כמה דורות של זמרים, ההרכב פעיל עד עצם היום הזה. הסווינגל סינגרס קנו לעצמם שם של וירטואוזים של הקול האנושי. הרפרטואר של ההרכב, הנע מעיבודי א-קפלה למוזיקה קלאסית ועד ביצועים קוליים לסטנדרטים של ג'אז. למעשה, חלק ניכר מתהילתם בא להם דווקא מהחיבור בין השניים: עיבודי ג'אז ליצירות של י.ס. באך מתקופת הבארוק. בשנת 1998 ביצעו הסווינגל סינגרס את האופרה "הנער והקסמים" מאת המלחין הצרפתי מוריס ראוול בביצוע מיוחד ובהשתתפות התזמורת הסימפונית הישראלית ראשון לציון בניצוחו של מנדי רודן. בשנת 1963 שימש וורד סווינגל כזמר ליווי באולפן הקלטות בפריז, וליווה יחד עם עמיתיו את שארל אזנבור, אדית פיאף, ואחרים. כשהחלה קבוצת המלווים לעבוד עם מישל לגראן, שהיה אז בתחילת דרכו, נחשפו לעיבודי ג'אז קוליים. בספרו "Swingle Singing" כותב סווינגל: "לאחר שמישל נסע להוליווד, ועם הגעתם של שירי הפופ והרוק, העיבודים הקוליים החלו להיות פשוטים ומשעממים. התחלנו לחפש אחר חומר מוזיקלי עשיר יותר. הבאתי את התווים של 'הפסנתר המושווה' של באך, וקראנו את התווים כדי לראות אם אפשר לשיר אותם. גילינו במהרה, כמו רבים אחרים, שאנחנו שרים את המוזיקה שלו באופן די טבעי. מכיוון שלא היו מילים, אלתרנו בג'יבריש, א-לה לואי ארמסטרונג, אבל במהרה הגבלנו את זה ל'דו' ו'בו', 'דה' ו'בה', כדי לא לפגום בעיבוד של באך... למוזיקת הברוק ולג'ז יש שני אלמנטים משותפים: קצב ואלתור. שני הסגנונות דורשים שמירה על קצב יציב, ומלחיני הברוק היו רובם ככולם נגני עוגב שראו את האלתור כחלק חשוב בעבודה שלהם, כמו נגני ג'אז היום" נכון ל-2011 השתתפו 74 זמרים בהרכבים השונים של הלהקה. ההרכב בשנים האחרונות מונה ארבעה זמרים וארבע זמרות: סופרן: ג'ואנה גולדסמית-אטיסון ושרה ברימר אלט: לוסי ביילי וקלייר ווילר טנור: ריצ'רד אטיסון וכריסטופר ג'יי בס: טוביאס הוג וקווין פוקס עד שנת 2007 שרה במסגרת ההרכב הזמרת הישראלית כנרת ארז. מדיה וקבצים בנושא סווינגל סינגרס בוויקישיתוף אתר האינטרנט הרשמי של סווינגל סינגרס (באנגלית) סווינגל סינגרס, סרטונים בערוץ היוטיוב סווינגל סינגרס, במסד הנתונים הקולנועיים IMDb (באנגלית) סווינגל סינגרס, באתר אפל מיוזיק (באנגלית) סווינגל סינגרס, באתר ספוטיפיי סווינגל סינגרס, באתר AllMusic (באנגלית) סווינגל סינגרס, באתר MusicBrainz (באנגלית) סווינגל סינגרס, באתר דיזר סווינגל סינגרס, באתר Discogs (באנגלית) סווינגל סינגרס, באתר Songkick (באנגלית) עדית זרטל, מפאפא באך עד סוינגל סינגרס, דבר, 5 ביולי 1968
מונה יול

מונה יול (בנורווגית: Mona Juul; נולדה ב-10 באפריל 1959) היא אשת משרד החוץ הנורווגי ובעבר פוליטיקאית של מפלגת הלייבור הנורווגית. יול נולדה בכפר ספארבו (Sparbu), שנכלל מאז 1964 בתחום המוניציפלי של העיר סטיינשר (Steinkjer) שבנורווגיה. היא למדה מדע המדינה. יחד עם בעלה טֶריֶה רד-לארסן מילאה תפקיד מרכזי במשא ומתן החשאי שהוביל לחתימת הסכמי אוסלו בין ישראל לארגון לשחרור פלסטין ב-13 בספטמבר 1993 בוושינגטון. יול ושאר אנשי צוות הסיוע למשא ומתן באוסלו התמקדו בסכסוך בין ישראל לאש"ף, בידיעה שהסכם שלום חייב להיות מושג על ידי היריבים עצמם, ושקבוצה מתווכת חיונית ליצירת התנאים המתאימים למשא ומתן. יול מונתה למזכירת המדינה במשרד החוץ הנורווגי בממשלתו הראשונה של ינס סטולטנברג מ-2000 עד 2001. משנת 2001 עד שנת 2004 היא כיהנה כשגרירת נורווגיה בישראל. בשנת 2002 נפתחה נגד יול חקירה בנורווגיה בחשד שקיבלה, יחד עם בעלה טריה לארסן, בעת היותה השגרירה בישראל, שוחד כספי בסך 100,000 דולר מ"מרכז פרס לשלום", וזאת, לפי החשד, כעמלה תמורת סיועה להעברת סכומים בסך 1.361 מיליון דולר ממשרד החוץ הנורווגי למרכז פרס לשלום בין השנים 1997 ועד 2002. מ-2005 עד 2010 שימשה כסגנית המנהל ושגרירה במשלחת הנורווגית למרכז האו"ם בניו יורק. ב-2014 מונתה לשגרירת בממלכה המאוחדת וב-2019 לשגרירת נורווגיה באו"ם. מדיה וקבצים בנושא מונה יול בוויקישיתוף אי.פי, אשתו של טריה לארסן תחזיר הכספים שקיבלה ממרכז פרס, באתר ynet, 24 במאי 2002
מחוז קרלו

מחוז קרלו (באנגלית: County Carlow, באירית: Contae Cheatharlach) הוא מחוז בדרום-מזרח אירלנד, הנקרא על שם העיר קרלו. המחוז שוכן בפרובינציית לנסטר, והוא גובל בחמישה מחוזות של אירלנד: בדרום מערב במחוז קילקני, בצפון מערב במחוז ליש, בצפון במחוז קילדייר, בצפון מזרח במחוז ויקלו ובדרום מזרח במחוז וקספורד. נכון לשנת 2011, אוכלוסיית המחוז מונה כ-54,612 תושבים. המחוז הפך לנפרד בתחילת המאה ה-14. באותו הזמן הוא היה גדול יותר מהיום, וכלל גם את חלקו הדרומי של מחוז ויקלו. שטחים אלו נשארו בבעלות המחוז עד לסכסוך שנוצר בין שליטי המחוז לשליטי מחוז ויקלו, אשר לבסוף ניצחו בסכסוך וקיבלו אליהם את השטחים בתחילת המאה ה-17. מדיה וקבצים בנושא מחוז קרלו בוויקישיתוף מחוז קרלו, באתר אנציקלופדיה בריטניקה (באנגלית) ערך זה הוא קצרמר בנושא גאוגרפיה של אירלנד. אתם מוזמנים לתרום לוויקיפדיה ולהרחיב אותו.
קוראט

קוראט הוא גזע של חתול הבית בעל פרווה דלילה בצבע אפור-כחול. מוצאו של חתול הקוראט הוא בתאילנד (בעבר סיאם). בארץ מוצאו הוא נחשב כסמל למזל טוב, האמינו כי הוא מביא גשם בגלל צבעו הכסוף של ענני הגשם. אף היה נהוג לתת במתנה זוג חתולי קוראט לכלה כאות למזל טוב. אחד התיעודים הראשונים של הגזע, מוזכר בספר שירה על חתולים "The cat book Poem" שיצא לאור בין השנים 1350–1767, עותק של הספר ניתן למצוא היום במוזיאון הלאומי של בנגקוק. הספר מציג שבעה עשר חתולים מביאי מזל כאשר ביניהם נמנה הקוראט. את שמו, קיבל הקוראט מהמלך ראמה ה-5 שהתפעל מיופיו של החתול ואמר את המלה "קוראט". במולדתו נקרא הקוראט, "סי-סוואט" (Si-Sawat) בגלל צבעו הכסוף. ישנן אמונות תאילנדיות ומסורות רבות הקשורות בחתול הקוראט. להבדיל מגזעי חתולים אחרים שהושבחו על ידי האדם הקוראט הושבח באופן טבעי ללא התערבות האדם. את הקוראט הביאו לראשונה מתאילנד לארצות הברית בשנות ה -50 של המאה ה-20 ולבריטניה הובאו לראשונה בשנות ה-70 של המאה ה-20. כיום זהו חתול המשתתף בתערוכות חתולים בעולם בהצלחה. עד היום הגזע הוצג בישראל במידה מועטה וידועים מגדלים אחדים בלבד של הגזע בארץ. הקוראט אינו חתול גדול, הוא חתול בינוני וקומפקטי. בעל מבנה גוף רזה ואלגנטי. לקוראט אזניים גדולות ממוקמות גבוה על הראש ואף קצר, מה שמעניק לראשו צורה של לב. עיניים גדולות בצבע ירוק בוהק. הפרווה קצרה בצבע כחול כסוף, מרגע לידתו. לקוראט צבע אחד מוכר - כחול. לעיתים נולדים גם קוראטים בצבע לילך אך מרבית ארגוני החתולים בעולם לא מכירים בהם לתצוגה ותחרות. לקוראט מזג מיוחד מאוד. זהו חתול הנאמן מאוד לבעליו, קולני וסקרן ומסתדר טוב מאוד עם משפחה וילדים. יחד עם זאת זהו חתול עדין מאוד. מדיה וקבצים בנושא קוראט בוויקישיתוף סטנדרט הגזע ב CFA אתר המוקדש לקוראט, גידולו והיסטוריה ג'וליה ציילד קוראט
מושיקו צדקה

משה "מושיקו" צדקה (נולד בשנת 1982), הוא ספורטאי ישראלי, המתחרה בסקי מים בכבלים. הוא אלוף העולם בקרב רב לשנת 2010. צדקה מתגורר בכפר שלם והחל להתאמן בסקי מים בכבלים בהיותו בן 8 בפארק מנחם בגין. באליפות אירופה בסקי מים בכבלים שנערכה בשנת 2005 זכה צדקה במדליית זהב. באליפות העולם שנערכה בשלוס דרנקרן בגרמניה בשנת 2006 זכה צדקה במדליית כסף. באליפות אירופה שנערכה בגרמניה בספטמבר 2007 זכה צדקה בשתי מדליות, כסף וארד. מדליית כסף בקרב רב ומדליית ארד בסלאלום. באליפות הוא שיפר את השיא האירופי בפעלולים (טריקס), קבע שיא אישי בסלאלום ושיא אישי בקפיצות בלא פחות מ-8 מטר תוצאה שהביאה אותו למרחק של 2 מטר מהשיא העולמי. באליפות ישראל שנערכה באוקטובר 2009 זכה צדקה במדליית זהב בסקי מים בכבלים בקרב רב, לפני אור שניוק ונדב אטיב. הוא ניצח בכל שלושת התרגילים: פעלולים (טריקס), קפיצות וסלאלום, שבו שבר את השיא הישראלי וגם קבע את תוצאת השנה בעולם. באליפות העולם שנערכה בתל אביב באוקטובר 2010 זכה צדקה ב-3 מדליות, אחת מכל סוג: מדליית זהב בסקי מים בכבלים בקרב רב, לפני ניקיטה פאפאקול וסיאריי בושין, שניהם מבלארוס מדליית כסף בקפיצות, אחרי מנפרד הינטרינגר מאוסטריה ולפני רובין זנגה מגרמניה מדליית ארד בסלאלום, אחרי אור שניוק מישראל ואלוף העולם היוצא סימון הרמן מגרמניה בנוסף סיים במקום שביעי בפעלולים. במהלך אימון שנערך באוגוסט 2011 נפצע צדקה בברכו וקרע את הרצועה הצולבת האחורית. בעקבות הפציעה הוא החמיץ את אליפות אירופה. ב-17 ביולי זכה צדקה במקום הראשון בסלאלום בוגרים באליפות הולנד הפתוחה. בשנת 2007 זכה צדקה בתואר ספורטאי השנה בעולם בסקי מים בכבלים ספורטאי השנה בעולם סקי-מים הוא שלנו !, באתר אדרנלין - מגזין ספורט אתגרי 20 בדצמבר 2007 סקי מים: מושיקו צדקה אלוף אירופה, באתר ynet, 1 באוגוסט 2010 ניר שועלי, מושיקו צדקה הוא אלוף ישראל בסקי מים, באתר nrg‏, 31 באוקטובר 2009 בלי סטרטר: אלופי עולם מישראל בסקי מים בכבלים, באתר ‏מאקו‏, 9 באוקטובר 2010 מיקי שגיא, אור שניוק זכה באליפות העולם בסקי מים בת"א, באתר ynet, 9 באוקטובר 2010 אורי טלשיר, אור שניוק ומושיקו צדקה זכה באליפות העולם בסקי מים בכבלים, באתר הארץ, 10 באוקטובר 2010 סקי מים: אל' העולם מושיקו צדקה נפצע בברך, באתר ערוץ הספורט, 25 באוגוסט 2011 Dutch National Open 2022 Senior 1 Men Slalom Results, באתר הפדרציה הבינלאומית לסקי מים, ‏17 ביולי 2022 (באנגלית) ספורטאי השנה בעולם סקי-מים הוא שלנו !, באתר אדרנלין - מגזין ספורט אתגרי 20 בדצמבר 2007
רודה קלוג

רודה קֶלוֹג (באנגלית: Rhoda Kellogg;‏ 1898–1987) הייתה אשת חינוך ופסיכולוגית ילדים אמריקאית, שנודעה בשל מחקריה על התפתחות ציורי ילדים ואבחון על פיהם, ובשל פעילותה הפמיניסטית בתחום זכויות נשים וחינוך ילדים. קלוג נולדה למשפחה שמרנית ממיניאפוליס. היא החלה ללמוד הוראה באוניברסיטת מינסוטה ב-1916, שם הצטרפה למאבק הסופרג'יסטיות לזכות הצבעה לנשים. ב-1919, בעקבות ביקור בוושינגטון די. סי. במסגרת פעילותה, בו נכלאה למספר ימים ולמדה מהאנשים שפגשה על הפגיעה המשמעותית בזכויות נשים, החליטה להמשיך ללימודים גבוהים בחינוך באוניברסיטת קולומביה. לאחר כן עברה קלוג להתגורר בסן פרנסיסקו, שם הקימה עם מספר אנשי חינוך את "אגודת גני הילדים שער הזהב", שנועדה לבדוק שיטות חינוך שונות ולקדם את החינוך לגיל הרך. בנוסף הקימה את "בית הספר שער הזהב" לגיל הרך, וניהלה אותו עד 1970. במקביל כתבה ספרים והרצתה בתחום החינוך בכנסים ובאוניברסיטאות, וניהלה פעילות ציבורית בתחום החינוך לגיל הרך בסקרמנטו ובוושינגטון. בין השאר טענה כי החינוך בגיל הרך מתחיל בבית, וכי תינוקות ופעוטות זקוקים גם לאבותיהם ולא רק לאמהותיהם כשותפים פעילים בגידולם וחינוכם, וכדמויות קרובות אליהם. בנוסף כתבה מדריך לגני ילדים, וטענה כי יש לנהוג בפעוטות וילדים בכבוד ובאהבה במסגרות החינוכיות שלהם. כן הצביעה על כך שכאשר הממשל הזדקק לאמהות במקומות העבודה במהלך מלחמת העולם הראשונה והשנייה, נפתחו עבור ילדיהן גני ילדים רבים, אך אלו נסגרו כאשר הסתיימה המלחמה וכבר לא נדרשו לאמהות עובדות; בפעילותה הציבורית טענה כי נדרשת הכרה קבועה של הממשל בצרכיהם החינוכיים של הילדים. ב-1967 פורסם לראשונה ארכיון רחב היקף של כ-8,000 ציורים של ילדים בגילאי 24-40 חודשים, מתוך כמיליון ציורים שאספה קלוג ומיינה מכ-30 תרבויות, משנת 1948 עד 1966 (Rhoda Kellogg Child Art Collection). על פי הציורים שבדקה קלוג לאורך השנים, היא הסיקה כי קיים מכנה משותף אוניברסלי רחב לכלל הציורים, ללא קשר לסביבה בה גדלו הילדים. היא תיארה רצף התפתחותי של התקדמות במורכבות הציורים, הקשור לרצף שלבי ההתפתחות הפיזיולוגיים, השכליים והרגשיים של הילדים; למשל, היא קישרה בין התפתחות הילדים לבין מאפיינים כגון איכות הקו בציורים, שימוש בסמלים, תפיסת עומק וקומפוזיציה. על בסיס הקשר בין גורמים אלו ואחרים נבנו בהמשך אבחונים שונים של ילדים דרך ציוריהם. במחקריה התבססה על רעיונות מתחום פסיכולוגיית הגשטלט. Rhoda Kellogg Child Art Collection רודה קלוג, מבוא לאוסף ציורי הילדים ציורי הילדים באוסף רודה קלוג, ממוינים לפי קטגוריות "Rhoda Kellogg (1898–1987)," in: Katherine H. Adams and Michael L. Keene, After the Vote Was Won: The Later Achievements of Fifteen Suffragists, Jefferson, NC: McFarland & Co., 2010, pp. 49-57 "Rhoda Kellogg (1898–1987)," in: Katherine H. Adams and Michael L. Keene, After the Vote Was Won: The Later Achievements of Fifteen Suffragists, Jefferson, NC: McFarland & Co., 2010, pp. 49-57 Rhoda Kellog (1953), Babies need fathers, too. New York : Comet Press Books Rhoda Kellogg (1949), Nursery School Guide: Theory and Practice for Teachers and Parents. Houghton Mifflin Company
אוניברסיטת יורק (ארצות הברית)

אוניברסיטת יורק שבארצות הברית (York University LLC) היא אוניברסיטה פרטית הרשומה כחברה בע"מ בעיר הונולולו אשר בהוואי, ארצות הברית. בעבר, הייתה האוניברסיטה רשומה באזורים אחרים בארצות הברית כגון קליפורניה, ניו יורק ואלבמה. היא אינה קשורה לאוניברסיטת יורק שבקנדה או לאוניברסיטת יורק שבבריטניה. האוניברסיטה מאפשרת לתלמידיה לרכוש תואר ראשון ושני במנהל עסקים ודוקטורט. האוניברסיטה מאפשרת לתלמידיה לרכוש תארים אלו בהתכתבות. דרישת הקבלה לתואר הראשון היא תעודת סיום תיכון. דרישת הקבלה לסטודנטים ישראלים היא סיום תעודת בגרות. לא קיימות דרישות קבלה אחרות לאוניברסיטה, כגון רף ממוצע בגרויות, מבחן פסיכומטרי או מבחן קבלה. האוניברסיטה לא נמנית ברשימות הדירוגים גופי דירוג האוניברסיטאות המובילים כגון דירוג שאנגחאי, דירוג Times או דירוג דירוג QS. האוניברסיטה אינה מוכרת על ידי משרד החינוך האמריקאי כמוסד להשכלה גבוהה. כמו כן, היא אינה מוכרת כמוסד להשכלה גבוהה בישראל על ידי המועצה להשכלה גבוהה. ההכרה האקדמית בתארים שמעניקה האוניברסיטה משתנה ממדינה למדינה בהתאם לחוק המקומי. בישראל, התהליך להכרה בתארים מחוץ לארץ, ובהם לתארים מאוניברסיטת יורק ארצות הברית, הוא פרטני ומבצע על ידי הגף להערכת תארים במשרד החינוך. הגף מבצע הערכה פרטנית לכל בקשה, ומתחשב בין היתר באיכות תוכנית הלימודים, איכות עבודת הגמר ואיכות ההוראה במידה ונעשתה בהתכתבות. בשנת 2015, נטען באתר האוניברסיטה שחברות ב-IAU, ארגון האוניברסיטאות העולמי מטעם ארגון אונסק"ו מקנה לאוניברסיטה הכרה בין-לאמית בתאריה. עם זאת, נכון לשנת 2015, אוניברסיטת יורק ארצות הברית אינה חברה בארגון זה של אונסק"ו. אוניברסיטת יורק אשר בקנדה חברה בהתאחדות זו, אך היא אינה קשורה לאוניברסיטת יורק ארצות הברית. התאחדות האוניברסיטאות הבינלאומית היא ארגון לשיתוף פעולה בין מוסדות אקדמיים שאינו עוסק בהכרה של מוסדות אקדמיים, והחברות בו היא וולנטרית. בארגון חברות כ-620 אוניברסיטאות, רובן ממדינות מתפתחות באפריקה, אסיה ומזרח אירופה. בישראל קיימים ארגונים שונים המציעים תארים בהתכתבות של אוניברסיטת יורק ארצות הברית. בשנת 2015, עלו חשדות לגבי איכות הלימודים האקדמיים באוניברסיטת יורק ארצות הברית, והיותה בית חרושת לתארים. בין היתר, נטען שנציגיה של האוניברסיטה בישראל מציעים דוקטורט בשלושה חודשים, תואר ראשון בקוסמטיקה, או מסלול לד"ר גם בלי תואר ראשון. באותה שנה העניק מכון ז'בוטינסקי פרס לפעיל הליכוד דניאל גלילי, על דוקטורט שהגיש במסגרת לימודיו באוניברסיטה. אתר האינטרנט הרשמי של אוניברסיטת יורק ליאת בר סתו, גיא ליברמן, תחקיר אוניברסיטת יורק, ידיעות אחרונות, 2015, באתר Scribd. אודות האוניברסיטה, אתר האוניברסיטה דרישות קבלה, אתר האוניברסיטה הכרה, אתר האוניברסיטה באנגלית רשימת המוסדות המוכרים בארצות הברית באתר משרד החינוך האמריקאי רשימת המוסדות המוכרים בישראל באתר המועצה להשכלה גבוהה הגף להערכת תארים במשרד החינוך אוניברסיטאות החברות ב-IAU מטרות וייעדי ה-IAU ליאת בר סתו, גיא ליברמן, אוניברסיטת יוק, באתר ידיעות אחרונות טלי חרותי-סובר, קיבל תואר דוקטור בהתכתבות מאוקראינה - ועומד בראש החברה הממשלתית עמידר, באתר TheMarker‏, 21 בספטמבר 2015 טלי חרותי-סובר, המומחה לסיכונים שמחזיק בתואר דוקטור שאינו מוכר בישראל, באתר TheMarker‏, 10 בספטמבר 2015 טלי חרותי-סובר, העד המומחה של שופרסל, האוניברסיטה האוקראינית והדוקטורט בהתכתבות, באתר TheMarker‏, 1 בספטמבר 2015 טלי חרותי-סובר, למי בדיוק ניתנים הפרסים האקדמיים של מרכז ז'בוטינסקי, באתר הארץ, 16 בדצמבר 2015
1953 בספורט

ערך מורחב – 1953 טור דה פראנס - לואיזו בובה (איטליה איטליה) ג'ירו ד'איטליה -פאוסטו קופי (איטליה איטליה) וואלטה אספניה - התחרות לא נערכה ערכים מורחבים – אליפות צרפת הפתוחה 1953, אליפות וימבלדון 1953 אליפות אוסטרליה הפתוחה - מורין קונולי (ארצות הברית ארצות הברית) אליפות צרפת הפתוחה - מורין קונולי (ארצות הברית ארצות הברית) וימבלדון - מורין קונולי (ארצות הברית ארצות הברית) אליפות ארצות הברית הפתוחה - מורין קונולי (ארצות הברית ארצות הברית) מורין קונולי הייתה האישה הראשונה שזכתה בגראנד סלאם. אליפות אוסטרליה הפתוחה - קן רוזוול (אוסטרליה אוסטרליה) אליפות צרפת הפתוחה -קן רוזוול (אוסטרליה אוסטרליה) וימבלדון - ויק סיישס (ארצות הברית ארצות הברית) אליפות ארצות הברית הפתוחה - טוני טראברט (אוסטרליה אוסטרליה) ערך מורחב – גביע דייוויס 1953 נבחרת אוסטרליה (אוסטרליה) זכתה בגביע דייוויס לאחר ניצחון 2-3 על נבחרת ארצות הברית (ארצות הברית). נבחרת פרגוואי (פרגוואי) ניצחה את נבחרת ברזיל (ברזיל) בגמר קופה אמריקה. אינטר מילאנו זוכה בסקודטו. גביע האיטלקי -תחרות לא נערכה. אליפות אנגליה - ארסנל זוכה באליפות. גביע ה-FA - בלקפול זוכה בגביע. ריבר פלייט זוכה באליפות. בשל גודלה של ברזיל, אליפויות נערכו על בסיס אזורי. אליפות סאו פאולו בכדורגל - קורינתיאנס זוכה בתחרות אליפות ריו דה ז'ניירו בכדורגל -פלמנגו זוכה באליפות פ.צ. קייזרסלאוטרן זוכה באליפות גרמניה. רוט-וייס אסן זוכה בגביע הגרמני תחרויות ליגת העל בכדורגל לא הסתיימו מכבי תל אביב זוכה בגביע המדינה. אתלטיקו מדריד זוכה באליפות ספרד ברצלונה זוכה בקופה דל גנרליסימו נבחרת ברית המועצות (ברית המועצות) זוכה באליפות. אורוגוואי (אורוגוואי) זכתה באליפות וברזיל (ברזיל) זכתה במקום השני. ליגת העל האיטלקית בכדורסל - אולימפיה מילאנו זוכה באליפות. מינאפוליס לייקרס ניצחה ב-NBA (ראה עונת 1952/1953 ב-NBA). אליפות ברית המועצות בכדורסל גברים -דינמו טביליסי זוכה באליפות. הליגה היוגוסלבית בכדורסל - הכוכב האדום בלגרד זוכה באליפות. פורמולה 1 - הסתיימה העונה שכללה 9 מרוצים. אלברטו אסקרי (איטליה איטליה) עם מכונית מתוצרת פרארי זכה באליפות. דטרויט ליונס מנצחת את קליבלנד בראונס 16-17 באליפות ה-NFL במשחק שנערך בדטרויט. המשחקים הפאן-ערביים הראשונים נערכו באלכסנדריה, מצרים. מדיה וקבצים בנושא 1953 בספורט בוויקישיתוף
אדפולוגיה

אֵדָפוֹלוֹגְיָה (ביוונית: ἔδαφος, אֵדָפוֹס, "אדמה", + -λογία, ־לוגיה) היא תחום מחקר מדעי העוסק בהבנת יחסי הגומלין שבין הקרקע ובין האורגניזמים החיים בה ועליה, ובמיוחד השפעתה על הצומח. הוא אחד משני ענפים עיקריים של מדעי הקרקע (יחד עם פדולוגיה העוסקת בלימוד קרקעות בסביבתן הטבעית, דרכי היווצרותן והתפתחותן). קסנופון (431–355 לפנה״ס), וקאטו (234–149 לפנה״ס), היו אדפולוגים מוקדמים. קסנופון ציין את ההשפעה מועילה של קלטור האדמה על היבול. קאטו כתב את ספרו "על החקלאות" (De Agricultura) שהמליץ עיבוד קרקע, מחזור זרעים ועוד. יאן בפטיסט ואן הלמונט (1577–1644) ביצע ניסוי מפורסם בו הוא גידל עץ ערבה בכלי שהכיל כמות שקולה של קרקע וסיפק לו רק מי גשם במשך כחמש שנים. המשקל שנוסף לעץ בזמן גדילתו היה גדול בהרבה מן הירידה במשקל של הקרקע. מכך הוא הסיק כי הערבה הייתה עשוי מים. למרות שהמסקנה נכונה רק בחלקה, הניסוי שלו הצית מחדש עניין באדפולוגיה. בנין, ע. [ער.] / זינגר, א. / חן, י. / להב, נ. / נברוט, י. / עמיאל, א. / רביץ, א. / שקד, ד, פרקים נבחרים בתורת הקרקע, המחלקה למדע הקרקע והמים האוניברסיטה העברית בירושלים - הפקולטה לחקלאות ברחובות, תשל"ז יעלון, דן, פרקים בתורת הקרקע, 1966 Xenophon, Cato and Van Helmont: see page 9-12 in Miller, Raymond W.; Gardiner, Duane T. (1998). Soils in Our Environment (8th ed.). Upper Saddle River, NJ 07458: Prentice Hall. ISBN 0-13-610882-2.{{cite book}}: תחזוקה - ציטוט: location (link) ערך זה הוא קצרמר בנושא גאולוגיה. אתם מוזמנים לתרום לוויקיפדיה ולהרחיב אותו.
מרווין ויליאמס

מרווין גיי ויליאמס הבן (באנגלית: .Marvin Gaye Williams, Jr; נולד ב-19 ביוני 1986) הוא כדורסלן עבר אמריקאי, אשר שיחק בליגת ה-NBA בין השנים 2005–2020, בעמדות הסמול פורוורד והפאוור פורוורד. כשחקן, ויליאמס לא התבלט באף תחום מסוים, ומעלתו הייתה בתרומתו הסולידית והעקבית בתחומים שונים של המשחק בשני צידי המגרש. ויליאמס נולד וגדל בעיר ברמרטון שבוושינגטון. כבר בנעוריו הפגין את כישוריו בקבוצת "תיכון ברמרטון", כשהעמיד בשנתו האחרונה בתיכון ממוצעים של 28.7 נקודות, 15.5 ריבאונדים, 5 אסיסטים ו-5 חסימות למשחק. בסיום עונה זו הוזמן להשתתף במשחק מקדונלד'ס אול-אמריקן היוקרתי. לאחר לימודיו התיכוניים בחר ויליאמס ללמוד באוניברסיטת קרוליינה הצפונית בצ'אפל היל. בעונתו היחידה במכללה, 2004/2005, עזר לקבוצת ה"טאר הילס" לזכות באליפות ליגת המכללות, לראשונה מאז 1993. באותה עונה שימש ויליאמס כמחליף הראשון שעולה מהספסל, ותרם 11.3 נקודות ו-6.6 ריבאונדים למשחק. ויליאמס נבחר בבחירה השנייה בדראפט 2005 על ידי קבוצת אטלנטה הוקס. בכך היה ויליאמס הראשון מבין ארבעה שחקני אוניברסיטת קרוליינה הצפונית שנבחרו בבחירות הלוטרי, יחד עם ריימונד פלטון (בחירה חמישית), שון מיי (בחירה 13) ורשאד מקנטס (בחירה 14). בסיום עונתו הראשונה ב-NBA נבחר לחמישיית הרוקיז השנייה של העונה, לאחר שהעמיד ממוצעים של 8.5 נקודות ו-4.8 ריבאונדים למשחק כשחקן ספסל. בעונתו השנייה הפך ויליאמס לשחקן חמישייה קבוע באטלנטה, ושיפר את תפוקתו לממוצע של 13.1 נקודות למשחק. בסיום עונת 2008/2009 חתם ויליאמס על חוזה חדש בקבוצה ל-5 עונות נוספות עבור 37.5 מיליון דולר. ב-7 עונותיו כשחקן ההוקס שיפרה הקבוצה את מאזנה באופן עקבי, אך הישג השיא שלה בתקופה זו היה העפלה לסיבוב השני של הפלייאוף (עונות 2009-2011). ב-11 ביולי 2012 נשלח ויליאמס בטרייד ליוטה ג'אז בתמורה לגארד דווין האריס, ושיחק בקבוצה במשך שנתיים, עד סיום חוזהו. ב-21 ביולי 2014 חתם ויליאמס כשחקן חופשי בשארלוט הורנטס על חוזה לשנתיים עבור 14 מיליון דולר. לקראת עונת 2016/2017 חתם על הארכת חוזה בהורנטס ל-4 עונות נוספות עבור כ-54.5 מיליון דולר. ב-8 בפברואר 2020, לאחר כ-5 עונות וחצי בשארלוט, שוחרר ויליאמס מהקבוצה. יומיים לאחר שחרורו מההורנטס חתם ויליאמס במילווקי באקס על חוזה עד לסיום עונת 2019/2020. לאחר הדחתה של מילווקי מהפלייאוף בשלב חצי גמר המזרח, הודיע ויליאמס על פרישתו ממשחק, בגיל 34. בשל שביתת שחקנים ב-NBA התקיימו בעונת 2011/2012 66 משחקים בלבד מדיה וקבצים בנושא מרווין ויליאמס בוויקישיתוף פרופיל, באתר Basketball-Reference פרופיל, באתר Sports-Reference פרופיל, באתר eurobasket פרופיל, באתר ליגת ה-NBA פרופיל, באתר ESPN ביוגרפיה של ויליאמס, באתר קבוצת ה"טאר הילס" סטטיסטיקות במכללה, באתר sports-reference.com רשימת הנבחרים בדראפט 2005, באתר nba.com סטטיסטיקות הקריירה ב-NBA, באתר basketball-reference.com ויליאמס חותם על הארכת חוזה באטלנטה, באתר insidehoops.com ויליאמס נשלח בטרייד ליוטה ג'אז, באתר nba.com ויליאמס חותם על חוזה בשארלוט הורנטס, באתר nba.com ויליאמס חותם על הארכת חוזה בשארלוט, באתר הרשמי של הקבוצה, 10 ביולי 2016 שארלוט משחררת את ויליאמס, באתר הקבוצה, 8 בפברואר 2020 ויליאמס חותם על חוזה במילווקי, באתר הקבוצה, 10 בפברואר 2020 מרווין ויליאמס מודיע על פרישה ממשחק, באתר ESPN,‏ 8 בספטמבר 2020
כיסא נדנדה

כיסא נדנדה או כורסה מתנדנדת הוא רהיט לבית או לגינה, שדומה לכיסא או לכורסה, שיכול להתנדנד ויש לו מגע בקרקע (להבדיל מנדנדה תלויה). כרהיט לבית, על פי רוב, בסיסו של כיסא הנדנדה מורכב משתי קשתות, שכל אחת מהן מחברת שתיים מרגלי הכיסא - אחת לשתי הרגליים הימניות ואחת לשתי השמאליות. אולם, קיימים גם כיסאות נדנדה עם בסיס קבוע על הרצפה, שמחובר בצירים אל גוף הכיסא, כך שהנידנוד מושג בתנועה סביב צירים אלו. כרהיט לגן, כיסא הנדנדה מקובע לרוב לקרקע בקפיץ חזק. ישנם כיסאות נדנדה המעוצבים כמו סוס; הם נקראים סוס נדנדה. ישנם גם כאלו המעוצבים כחיות אחרות או ככלי רכב. כיסאות נדנדה מקובלים לישיבה בזמן הנקת תינוק, ועבור אנשים מבוגרים העוסקים בפעילות כגון קריאה או סריגה במשך שעות רבות. במדינות ארצות הברית הדרומיות נפוץ כיסא הנדנדה במרפסות הכניסה לבתים.
מוזיאון סולימאניה

מוזיאון סולימאניה (בכורדית: مۆزه‌خانه‌ی سلێمانی; בערבית: متحف السليمانية, בתעתיק מדויק: מתחף אלסלימאניה) הוא מוזיאון לארכאולוגיה השוכן בעיר סולימאניה בכורדיסטן העיראקית. המוזיאון הוא השני בגודלו בעיראק מבחינת תכולה, לאחר המוזיאון הלאומי של עיראק השוכן בבגדאד. אוסף המוזיאון כולל ממצאים מהתקופה הפרהיסטורית ועד לתקופה העות'מאנית. המוזיאון נפתח ב-14 ביולי 1961. במקור הוא שכן במבנה קטן במקום אחר. לאחר מספר שנים שטח המוזיאון לא הספיק לגודל התצוגה, ובשנת 1979 נרכש מבנה גדול יותר ברחוב סלים. המבנה הוא בעל קומה אחת ושטחו הכולל הוא 6,000 מטר מרובע. הממצאים מוצגים במספר אולמות. שני אולמות גדולים המחוברים ביניהם באולם הרצאות מרובע פתוח. בנוסף, קיים אולם קטן אשר שופץ על ידי אונסק"ו. בתקופת מלחמת איראן–עיראק, בשנים 1980–1988, המוזיאון נסגר לקהל הרחב. הוא נפתח מחדש לתקופה קצרה בשנת 1990. לאחר הפלישה העיראקית לכווית באוגוסט 1990, נסגר המוזיאון שוב. המוזיאון נפתח רשמית מחדש על ידי ג'לאל טאלבאני ב-20 באוגוסט 2000. באותה עת היה טאלבאני המזכיר הכללי של "האיחוד הפטריוטי של כורדיסטן". לאחר פלישת ארצות הברית במסגרת מלחמת עיראק בשנת 2003, נבזז המוזיאון הלאומי של עיראק. מוזיאון סולימאניה סייע בהחזרת ממצאים שנבזזו על ידי רכישתם מהמבריחים. צעד שנחשב שנוי במחלוקת. החל משנת 2011, המוזיאון מקיים שיתוף פעולה עם ארגון אונסק"ו של האו"ם במטרה לפתח ולשקם את המוזיאון ולהרחיב את המבנה. האולם שעבר שיפוץ נפתח בטקס במרץ 2013. הממצאים במוזיאון מוצגים לפי סדר כרונולוגי והם כוללים ממצאים מהתקופות הפרהיסטוריות, תקופת חסונה (Hassuna; (אנ')), תרבות חלף (אנ') תקופת עובייד, ארך, תקופת אור 3 ותקופות מאוחרות יותר כולל התקופה ההלניסטית, האימפריה הפרתית, האימפריה הסאסאנית, כולל התקופה המוסלמית עד שושלת באבאן (Baban). אחד הממצאים החדשים במוזיאון הוא לוח 5 של עלילות גילגמש. פריט זה היה אחד מתוך 80 פריטים שנרכשו בשנת 2011 ממבריחים שמקורם לא היה ידוע. הלוח נרכש במחיר של 800 דולר. פרופ' אל-ראווי (Al-Rawi) שאיתר את הפריט ניקה אותו בזהירות רבה. שלושת החלקים התאימו אחד לשני. הוא זיהה שמדובר בלוח הכולל את עלילות גילגמש. מדיה וקבצים בנושא מוזיאון סולימאניה בוויקישיתוף אתר האינטרנט הרשמי של מוזיאון סולימאניה אתר מוזיאון סולימאניה Sulaymaniyah Museum Opens its Renovated Halls באתר Iraq-business news What a Sensation at the Sulaymaniyah Museum, Iraq! באתר Ancient History, נובמבר 2014 Sulaymaniyah Museum opens its first renovated halls to public באתר אונסק"ו The Newly Discovered Tablet V of the Epic of Gilgamesh באתר Ancient History, ספטמבר 2015 אישן תרור, תגלית: נחשפו קטעים חדשים של סיפורי גילגמש, באתר Nrg, ‏16 באוקטובר 2015